| **Siauravabaliai** |
| --- |
| Paprastasis siauravabalis (*Bitoma crenata*) |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Nariuotakojai  *( Arthropoda)* |
| Klasė: | Vabzdžiai  *( Insecta)* |
| Būrys: | Vabalai  *( Coleoptera)* |
| Pobūris: | Įvairiaėdžiai vabalai  *( Polyphaga)* |
| Infrabūrys: | *Cucujiformia*  *( Cucujiformia)* |
| Antšeimis: | Juodvabaliniai  *( Tenebrionoidea)* |
| Šeima: | *Zopheridae*  *( Zopheridae)* |
| Pošeimis: | Siauravabaliai  *( Colydiinae)* |

 |
| Binomas |
| ***Colydiinae***Billberg, 1820 |

**Siauravabaliai** (*Colydiinae*) Zopheridae šeimos pošeimis, kuriam priklauso smulkūs (1 – 20 mm ilgio) vabalai.

Išvaizda
--------

Paprastojo siauravabalio (*Bitoma crenata*) lerva.
Smulkūs ir vidutinio dydžio (1,2 – 20 mm), įvairios formos vabalai: pailgi, iauri, plokšti arba cilindriški. Antenos iš 8 -10 narelių; pirmojo narelio iš viršaus nematyti – jį dengia galvos kraštas; buoželė iš 1 – 3 narelių, kartais antenos storos ir buoželė neryški. Antsparniai visuomet su taisyklingomis taškų eilėmis. Letenos keturnarės (4-4-4), dažnai atrodo trinarės (3-3-3). Galinis letenų narelis trumpesnis už kitus narelius kartu paėmus. Pilvelio 2-3 pirmieji sternitai tarpusavyje nejudamai suaugę.

Lervų kūnas ištįsęs, minkštas, apaugęs negausiais plaukeliais. Galva nukreipta į priekį. Antenos iš trijų narelių, galinis narelis su priedėliu. Viršutiniai žandai pjautuviški, jų viršūnės perskeltos. Pilvelio devintasis segmentas su 2 lenktomis kabliškomis ataugomis arba gale dviskiautis. Kojos trumpos.

Biologija
---------

Dauguma rūšių minta grybais, kai kurios rūšys plėšrūnės, medžioja smulkius nariuotokojus, dažniausiai kinivarpas.

Gyvena miškuose po medžių žieve, ksilofagų takuose, trūnijančioje medienoje, medžių kempinėse, skruzdėlynuose, pūvančių augalų liekanose, ypač miško paklotėje po nukritusiais lapais, dirvoje po akmenimis ir samanomis.

Taksonomija
-----------

Seniau buvo laikoma atskira šeima *Colydiidae*, tačiau naujesni tyrimai siauravabalius, kartu su dar viena buvusia vabalų šeima *Monommatidae*, prijungė prie šeimos *Zopheridae*.

Lietuvos rūšys
--------------

Lietuvoje aptinkamos 8 rūšys.


| Pošeimis: Siauravabaliai (*Colydiinae*)
 |
| --- |
| Triba: *Colydiini* |
| Gentis: *Colydium* |
|  | Pailgasis siauravabalis *Colydium elongatum* Fabricius, 1787 |  |
|  | Ąžuolinis siauravabalis *Colydium filiforme* Fabricius, 1792 |  |
| Gentis: *Aulonium* |
|  | Kinivarpinis siauravabalis *Aulonium trisulcum* Geoffroy, 1785 |  |
| Triba: *Synchitini* |
| Gentis: *Synchita* |
|  | Rudasis siauravabalis *Synchita humeralis* Fabricius, 1792 |  |
|  | *Synchita variegata* Hellwig, 1792 |  |
| Gentis: *Bitoma* |
|  | Paprastasis siauravabalis *Bitoma crenata* Fabricius, 1775 |  |
| Gentis: *Lasconotus* |
|  | Jelskio siauravabalis *Lasconotus jelskii* Wankowicz, 1867 |  |
| Triba: *Orthocerini* |
| Gentis: *Orthocerus* |
|  | Storaūsis siauravabalis *Orthocerus clavicornis* Linnaeus, 1758 |  |

Manoma, jog Lietuvos teritorijoje turėtų gyventi dar 4 siauravabalių rūšys: *Synchita mediolanensis*, *Synchita separanda*, *Xylolaemus asciculosus* ir *Orthocerus crassicornis*, kadangi jos aptiktos kaimyninėse šalyse.

Šaltiniai
---------

1. ↑  Pileckis, S. Monsevičius, V. Lietuvos fauna: vabalai, Vilnius: Mokslo ir enciklopedijų leidykla, 1997, II t. 52 psl.
2. ↑  „A catalogue of Lithuanian beetles (Insecta, Coleoptera)" (PDF). *Vytautas Tamutis, Brigita Tamutė, Romas Ferenca*. Nuoroda tikrinta 2012-03-22.